钦定古今图书集成/明伦汇编/交谊典/第068卷
## 钦定古今图书集成/明伦汇编/交谊典/第068卷

| 钦定古今图书集成 明伦汇编 第六十八卷 |

| |

钦定古今图书集成明伦汇编交谊典

第六十八卷目录

请托部纪事二

请托部杂录

请托部外编

交谊典第六十八卷

《南史王华传》：“琨，华从父弟也。孝建中，为吏部郎。吏曹
选局贵要，多所属请。琨自公卿以下至士大夫，例为
用。两门生江夏王义恭尝属琨，用二人，后复属琨，答
不许。”

《褚裕之传》：裕之兄子湛之，湛之子彦回，累迁吏部尚
书。有人求官，密袖中将一饼金，因求请间出金示之
曰：“人无知者。”彦回曰：“卿自应得官，无假此物。若必见
与，不得不相启。”此人大惧，收金而去。彦回叙其事而
不言其名，时人莫之知者。

《虞玩之传》：玩之于人物好臧否，宋末，王俭举员外郎
孔逖使魏玩之，言论不相饶，逖俭并恨之。其后员外
郎孔瑄就俭求会稽五官，俭方盥，投皂荚于地曰：“卿
乡俗恶虞玩之至死烦人。”

《王谌传》：“谌从叔摛为秣陵令，清直，请谒不行。羽林队
主潘敞有宠，妇弟犯法，敞为之请摛，摛投书于地，更
鞭四十。敞怒谮之，明日而见代。”

《庾杲之传》：“荜字休野，杲之叔父也。为荆州别驾，前后
纪纲，皆致富饶。荜再为之，清身率下，杜绝请托，布被
蔬食，妻子不免饥寒。齐明帝闻而嘉焉，手敕褒美，州
里荣之。初，梁州人益州刺史邓元起，功勋甚著，名地
卑琐，愿名挂士流。时始兴忠武王憺为州将，元起位
已高而解巾，不先州官，则不为乡里所悉。元起乞上”
藉出身，州从事憺命荜用之，荜不能。憺大怒，召荜责
之曰：“元起已经我府，卿何为苟惜从事？”荜曰：“府是尊
府，州是荜州，宜须品藻。”憺不能折，遂止。

《傅昭传》：“昭所莅官，常以清静为政，不尚严肃，居朝廷，
无所请谒。”

《梁书萧琛传》：“琛起家齐太学博士，时王俭当朝，琛年
少，未为俭所识，负其才气，欲候俭。时俭宴于乐游苑，
琛乃著虎皮靴，策桃枝杖，直造俭坐。俭与语大悦。俭
为丹阳尹，辟为主簿。”

《刘勰传》：“勰为步兵校尉，兼东宫通事舍人，撰《文心雕
龙》既成，未为时流所称。勰自量其文，欲取定于沈约。
约时贵盛，无由自达，乃负其书候约出，干之于车前，
状若货鬻者。约便命取读，大重之，谓为深得文理，尝
陈诸几案。”

《陆杲传》：天监五年，位御史中丞，性婞直，无所顾望。时
山阴令虞肩在任，赃污数百万，杲奏收劾之。中书舍
人黄睦之以肩事托杲，杲不答。梁武闻之，以问杲，杲
答曰：“有之。”帝曰：“‘识睦之不’？答曰：‘臣不识其人’。”时睦之
在御侧，上指示曰：“‘此人是也’。杲谓曰：‘君小人，何敢以
罪人属南司’？”睦之失色。

《徐勉传》：勉迁吏部尚书，尝与门人夜集，客有虞暠求
詹事五官，勉正色答云：“今夕止可谈风月，不宜及公
事。”故时人服其无私。

《孔靖传》：“靖曾孙奂，太建六年，为吏部尚书，八年加侍
中。性耿介，绝诸请托，虽储副之尊，公侯之重，溺情相
及，终不为屈。”

《萧思话传》：“思话曾孙引，后主即位，为中庶子，建康令。
时殿内队主吴琎及宦者李善度、蔡脱儿等，多所请
属，引一皆不许。引疏族子密时为黄门郎，谏引曰：‘李
蔡之权，在位皆惮，亦宜少为身计’。引曰：‘吾之立身，自
有本末，亦安能为李、蔡致屈。就令不平，不过免职耳’。”
吴琎竟作飞书，李、蔡证之，坐免官。

《北史高闾传》：闾在中书，学生百馀人，有所干求者，无
不受其贿。及老为二州，乃更廉俭自谨，有良牧之誉。
《崔亮传》：亮外虽方正，内亦承候时情。宣传左右郭神
安，颇被孝明识遇，以弟托亮，亮引为御史。及神安败
后，因集禁中，孝明令兼侍中卢昶宣旨责亮曰：“在法
官，何故受左右嘱请？”亮拜谢而已，无以上对。

光韶，亮从父弟也。迁廷尉卿。秘书监祖莹以赃罪被
劾，光韶必欲致之重法。太尉、城阳王徽、尚书令临淮
王彧、吏部尚书李神儁、侍中李彧并势望，当时皆为
莹求宽。光韶正色曰：“朝贤执事，于舜之功未闻其一，
如何反为罪人言乎？”其执意不回如此。

《魏书高崇传》：“崇子恭之字道穆，每谓人曰：‘人生厉心
立行，贵于见知，当使夕脱羊裘，朝佩珠玉者。若时不
我知，便须退迹江海，自求其志。御史中尉元匡高选
御史，道穆奏记于匡曰：‘道穆生自蓬檐，长于陋巷，颇

不世之君，无藉朽株之资，求人屠钧之下，不牵暗投
之诮，取士《商歌》之中。是以闻英风而慷慨，望云路而
低徊者，天下皆是也。若得身隶绣衣，名充直指，虽谢
周生骑上之敏，实有茅氏就镬之心。匡大喜曰：“吾久
知其人，适欲召之。”遂引为御史。

《郦范传》：“范子道约，字善礼，起家奉朝请，再迁冠军将
军司徒谘议参军。朴质迟钝，颇爱琴书，性多造请，好
以荣利干谒，乞丐不已，多为人所笑弄，坎𡒄于世，不
免饥寒。”

《封懿传》：“懿族曾孙述，外貌方正，而不免请谒。”

《段荣传》：“荣子孝言，少警发，累迁吏部尚书，尚书右仆
射，仍掌选。恣情用舍，请谒大行。”

《北齐书魏兰根传》：“兰根从弟恺，少抗直有才辩。魏末
辟开府行参军，稍迁尚书郎、齐州长史。天保中，聘陈
使副，迁青州长史，固辞不就。杨愔以闻，显祖大怒，谓
愔云：‘何物汉子，我与官不肯就，明日将过，我自共语’。
是时显祖以失德，朝廷皆为之惧，而恺情貌坦然，显
祖切责之，仍云：‘死与长史孰优，任卿选一处’。恺答云：
‘能杀臣者是陛下，不受长史者是愚臣，伏听明诏’。”显
祖谓愔云：“何虑无人作官职，苦用此汉？何为放其还
家，永不收采？”由是积年沉废。后遇杨愔于路，微自披
陈。杨答曰：“发诏授官，咸由圣旨，非选曹所悉，公不劳
见诉。”恺应声曰：“虽复零雨自天，终待云兴四岳，公岂
得言不知？”杨欣然曰：“此言极为简要，更不须多语。”数
日，除霍州刺史。在职有治，方为边民悦服。

《崔劼传》：和士开擅朝，曲求物誉，诸公因此颇为子弟
于禄。世门之胄，多处京官，而劼二子拱㧑，并为外任。
弟廓之从容谓劼曰：“拱㧑幸得不凡，何为不在省府
之中，清华之所，而并出外藩，有损家代。”劼曰：“立身以
来，耻以一言自达，今若进见，与身何异。”卒无所求。闻
者莫不叹服。

《阳休之传》：休之，武定二年，除中书侍郎。时有人士戏
嘲休之云：“有触藩之羝羊，乘连钱之骢马，从晋阳而
向邺，怀属书而盈把。”尚书左丞卢斐以其文书请谒，
启高祖禁止，会赦不治。

《北史游雅传》：“雅从祖弟明根，明帝即位，迁中书令、相
州刺史，有惠政，宠势干请，终无回挠方正之操，时人
服之。”

《隋书潘徽传》：“徽善属文，能持论，陈尚书令江总引致
文儒之士，徽乃诣总，总甚敬之。释褐新蔡王国侍郎。”
《开河记》：“麻叔谋为开河都护，至下马村陶榔儿家，以
祖茔傍河，虑其发掘，乃盗他人孩儿杀之，去头足，蒸
熟献叔谋。咀嚼香美，爱慕不已，乃令置河曲，以护其
茔。自后贫民竞窃子以献。虎贲郎将段达为中门使”，
掌四方表奏事。叔谋令家奴黄《金窟》将金一埒赠与。
凡有上表及讼食子者，不讯其词理，并令笞背四十，
押出洛阳道中。

《柳氏旧闻》，魏知古起诸吏，为姚崇所引用。及同升也，
崇颇轻之。无何，知古拜吏部尚书，知东道选事，以吏
部尚书宋璟门下过官，知古心御之，思有以中之者。
崇二子并分曹洛邑，会知古至，恃其蒙恩，颇顾请托。
知古归，悉以闻。上召崇从容谓曰：“卿子才乎？皆何官
也，又安在？”崇揣知上意，因奏曰：“臣有三子两人，分司
东都矣。其为人多欲而寡交，以是必干知古，然臣未
及闻之耳。”上始以丞相子重言之，欲征动崇，意若崇
私其子，或为之隐。及闻所奏，大喜，且曰：“卿安从知之？”
崇曰：“知古微时，是臣荐，以至荣达臣子。愚谓知古见
德，必容其非，故必干之。”上于是明崇不私其子之过，
而薄知古之负崇也，欲斥之。崇为之请曰：“臣有子无
状，挠陛下法。陛下欲特原之，臣为幸大矣，而由臣逐
知古，海内臣庶，必以陛下为私于臣矣，非所以裨元
化也。”上久之乃许。翌日，以知古为工部尚书，罢知政
事。

《见闻搜玉》：张说有门下生私宠婢，将寘之法。生呼曰：
“公无缓急用人乎？见色不能禁，人之常情，何靳一婢
耶？”说释之，且付以婢。生忽一日直诣谓说曰：“闻公为
姚相所谗，祸且不测，愿得公《鸡林》夜鸣帘，献九公主。”
且曰：“上独不念在东宫时恩，始终加惠，而反以谗见
怒耶？”明日公主谒上，具奏之，得免书。生亦不复见之
矣。

《摭言》：王泠然《上时宰书》曰：“公有文章时，岂不欲文章
者见之？公未富贵时，岂不欲富贵者见之乎？今贵称
当朝，文称命代，见天下有文章未富贵者，宜何如哉？”
俊秀等科，初以考功主之。开元中，员外李昂性刚急，
集贡士曰：“文之美恶，悉知之矣。如有请托，当首黜之。”
既而昂外舅与李权相善，举权于昂，昂怒，召权廷数
之，又斥权章句之疵以辱之。权拱而前曰：“鄙文不臧，
既闻命矣。执事昔有诗云：‘耳临清渭洗，心向白云闲’。
唐尧衰耄，厌倦天下，将禅于许由。由恶闻其言，故洗
耳。今天子春秋鼎盛，不揖逊于足下，而洗耳何哉？”昂皇骇，诉于执政，谓权风狂不逊，遂下吏。后有请嘱，无
不从者。朝廷以郎官权轻，自是改用礼部侍郎。
《唐书·钱徽传》：“徽拜礼部侍郎，宰相段文昌以所善杨
浑之，学士李绅以周汉宾并委徽，求致第籍。徽不能
如二人请，文昌怒，奏徽取士以私，遂贬江州刺史。”
《窦群传》：群为左拾遗，时张荐持节使吐蕃，乃迁群侍
御史，为荐判官，入见帝曰：“陛下即位二十馀年，始自
草茅擢臣为拾遗，何其难也？以二十年难进之臣为
和蕃判官，一何易！”帝壮其言，不遣之。

《顺宗实录》：令狐峘为礼部侍郎，杨炎为相。有杜封者，
故相鸿渐之子，求补弘文生。炎尝出杜氏门下，托峘
以封。峘谓使者曰：“相公欲封成名，乞署封名下一字。”
峘因得以记焉。炎不意峘卖之，署名属峘。峘明日疏
言：“宰相炎迫臣以威，臣从之则负陛下，不从即炎当
害臣。”德宗以问炎，炎具道所以。德宗怒曰：“此奸人，不
可奈。”欲杖而流之。炎救解，乃黜为衡州别驾。

《幽闲鼓吹》：“张正甫为河南尹，裴中令御命代淮西，置
宴府西亭，裴公举一人词艺好解头。张相公正色曰：
‘相公此行何为也，争记得河南府解头’。中令有惭色。”
《朝野佥载》：郑愔为吏部侍郎掌选，赃污狼籍。引铨，有
选人系百钱于靴带上，愔问其故，答曰：“‘当今之选，非
钱不行’。愔默而不言。”

《因话录》：唐尚书特，太和六年尉渭南，为京兆府试进
士官。杜丞相悰时为京兆尹，将托“亲知间等第召公
从容，兼命茶酒。及语举人，则趋而下阶，俯伏不对，杜
公竟不敢言而止。”

《唐书李琪传》：“琪字台秀。昭宗时，李谿父子以文学知
名于时。琪年十八九，袖赋一轴谒谿。谿览赋惊异，倒
屣迎门，因出琪《哑钟》《捧日》等赋指示，谓琪曰：‘予尝患
近年文士辞赋，皆数句之后，未见赋题，吾子八句见
题，偶属典丽，吁！可畏也’。琪由是益知名。”

《册府元龟》，后唐明宗长兴二年五月敕：“国赖贤良，虽
务搜扬之道；官繇请托，实开侥幸之门。盖任不当材，
则民将受弊，稍乖抡择，大紊纪纲。近闻百执事等，或
亲居内职，或贵列廷臣，或因宣达君恩，或因勾当公
事，经繇列镇，干扰诸侯，指射职员，安排亲昵，或潜申
意旨，或显发书题，苟徇私情，罔循公道，争能峻阻，须
至强行，遂使受命者负势以临人，得替者衔冤而去
职。既亏慎举，渐益躁求，务要肃清，当行厘革。自今以
后，应内外臣寮，不计在朝出使，并不得辄发书题，及
行所属于诸处乱安排人。宜令三司兼诸道节度防
御团练刺史等，或更有人不畏新敕，犹蹑旧踪者，并
仰密具姓名闻奏。发荐人贬所在官，求荐人配流边
远州县，常知所在。”如逐处长吏自徇人情，显违敕命，
只仰被替本人诣阙上诉，勘问不虚，长吏罚两月俸，
罚荐人比前条更加一等。被替人不准是何职掌，却
令依旧勾当。仍从再勾当后三年内，除别显有罪名
外，不得妄有替移。其馀长兴二年五月一日已前所
犯，不在上诉之限。兼“敕到后，但是州府并于管驿处
粉壁具录敕命晓示，每令修护，永便闻知。况国家悬
爵待人，惟贤是举，稍闻俊乂，必令奖昇。其有端士正
人，雄文大学，言可以经纶王道，行可以规矩人伦者，
但当显陈表章，明具论荐名。如得正工，不弃财，所务
绝彼幸人，岂可滞诸贤者。”是月，鸿胪卿柳膺将齐郎
文书两件卖与同姓人柳居则，其婢母论诉伏罪，大
理寺断罪当《大辟录》，遇恩赦合与减死，夺见任官员
罚锢终身不齿。敕旨：“访闻诸色官员之中，多有此色
之事，须行厘革，以塞弊源。应诸色尝调选人，如有此
色文书，便须焚毁。如是元补正身，曾受中兴以来官
诰，便许以近受文书叙理，及诸色荫补子孙。如无虚
假，不论庶嫡，并宜叙录。如实无子孙，别立人继嗣，已
出补身得者，只许续荫一人。凡关资荫，皆系恩荣，将
革弊讹，须行宪法。自本朝丧乱，多士因循，贪冒者叙
补无常，彰败者未闻严断，遂成隳紊，莫识规程。且一
人身名，具三代名讳，传子同姓，利以私财，上则欺罔
人君，下则货鬻先祖，行之不已，罪莫大焉。柳膺显致
讼论，合当诛殛，偶逢恩敕，特减死刑。尚念承此弊来
年深同此罪者颇众，特矜已往，各许自新，别设严条，
免令后犯今日已前，并依前项条理。其不合叙使文
书，仍限一百日焚毁须绝。如此后，更敢公然将合焚
毁文书，参选求事，有人纠告，及所司点勘彰露，所犯
之人，传者受者，并当极法。其告事人如有官序，别与
超擢任使。如是百姓，与免户下差徭。兼自此应合得
资荫出身人，并须依《格令》及天成三年十一月二十
日礼部起进条件施行。如敢故违，本司官员并本行
人吏，别加严断，不许去任离司，罪无宽恕。事从发觉，
理任澄清，不惟正邦国典刑，抑亦保缙绅家法。‘有犯
无赦，断在的行’。”

晋张希崇字德峰，幽州蓟县人也。希崇少通《左氏春
秋》，复癖于吟咏。刘守光为连帅，惨酷不喜文士，希崇
乃掷笔入谒军门，以求自效。守光纳之，渐升为裨将晋高祖天福元年，敕：“州县之官，俾其戢理；钱谷之职，
委以秉持。须选廉勤，岂容荐托？一时苟从于私徇，久
远必紊于公方。顷在唐朝，曾有敕命，贵杜侥幸之渐，
明悬诫约之条，时异理同，再宜申举。自今后，中外臣
寮，或因差使出入，并不得荐嘱人于藩镇，希求事任。
如有犯者，并准唐朝长兴二年敕条处分，仍付所司。”
四月五日甲寅敕：“访闻朝臣于外州侯伯，求其表状，
奏荐交亲。朕以应天顺人，开基创业，大化方流于区
宇，至公必绝于浇讹。私谒不容，朝经具举，更兹告谕，
止在依行。今后文武庶官，不可更行荐托，如有状书，
便宜密具进呈。观察使散下诸州，亦准此处分。”
周太祖广顺四年二月癸亥，禁内外职官荐游客于
县镇干求财帛者。

马令《南唐书韩熙载传》：严续请熙载撰其父可求神
道碑，欲苟称誉，遗珍货巨万，仍辍未胜衣，歌妓姿色
纤妙者归焉，熙载受之。文既成，但叙其谱裔品秩而
已。续慊之，封还熙载。熙载郤其赠，上写一阕于泥金
带云：“风柳摇摇无定杖，阳台云雨梦中归。他年蓬岛
音尘断，留取樽前旧舞衣。”

《游简言传》：“简言躬亲簿领，督责稽缓，励以威严，寮吏
畏之，于是六职办集以执方不为群辈所附，人有请
托者，必固违戾，不复顾其理道。”

《辽史耶律隆运传》：“统和十二年六月奏三京诸鞫狱
官吏，多因请托，曲加宽贷，或妄行榜掠，乞行禁止。上
可其奏。”

《宋史李涛传》：“涛尝奉诏为宋州括田使，前雄州刺史
袁正辞赍束帛遗涛，以田园为托。涛表其事，晋祖嘉
之，正辞坐降一阶。”

《刘涛传》：“显德初，拜谏议大夫。四年知贡举。枢密使王
朴尝荐童子刘谱于涛，涛不纳，朴衔之。时世宗南征
在迎銮，涛引新及第人赴行在。朴时留守上都，飞章
言涛取士不精。世宗命翰林学士李昉覆试，黜者七
人。涛坐责授太子右赞善大夫。清泰初，中书舍人卢
导受诏主文，将锁宿，涛力荐薛居正，以为文章器业”，
必至台辅导取之，后果为相，世称其知人。

《赵上交传》：“广顺初，拜礼部侍郎。会将试贡士，上交申
明条制，颇为精密，始复糊名考校。擢扈载甲科，及取
梁周翰、董淳之流，时称得士。转户部侍郎。明年再知
举，谤议纷然。时枢密使王峻用事，尝荐童子，上交拒
之。峻怒，奏上交选士失实，贬商州司马。朝议以为太
重，会峻贬乃止。但坐所取士李观、侯璨赋落韵，改太”
子詹事。显德初，迁宾客。二年，拜吏部侍郎。多请告不
朝，时出游别墅。世宗因问陶谷曰：“上交岂衰老乎？”谷
对曰：“上交昔掌贡举，放鬻市家。子李观及第，受所献
名园，多植花卉，优游自适。”世宗怒，免其官。

《崔颂传》：“颂字敦美，河南偃师人，判国子监。建隆三年
夏，始会生徒讲说，太祖遣中使以酒果赐之。每临幸
国学，召颂与语，因及经义，颂应答无滞。及郊祀，以颂
摄太仆，升车执绥，上问以一时典礼，颂占对闲雅，上
甚重之。未几，坐请托，有司为所亲，求便官，出为保大
军行军司马。”

《陶糓传》：“乾德中，命库部员外郎王贻孙、周易博士奚
屿同考试品官子弟。糓属其子鄑于屿，鄑书不通，以
合格闻，补殿中省进马。俄为人所发，下御史府案问。
屿责授乾州司户，贻孙责授左赞善大夫，夺谷奉两
月。”

《马仁瑀传》：“仁瑀入宋，历官龙捷左厢都指挥使，领岳
州防御使，移领汉州。先是，薛居正知贡举，仁瑀私嘱
所与者，榜出无其人。闻喜宴日，仁瑀酒酣，携所嘱者
诣居正切责之，为御史中丞刘温叟所劾，帝优容之。”
《扈蒙传》：“宋初由中书舍人迁翰林学士，坐请托于同
年仇华，黜为太子左赞善大夫。”

《刘综传》：“综权知开封府，以贵要交结富民，为之请求，
或托为亲属，奏授试秩，缘此谒见官司，颇紊公政，因
建议请加抑止。”

《赵镕传》：“镕以刀笔事太宗于藩邸，即位，补东头供奉
官，擢东上阁门使郭贽参知政事。镕以同府之旧，尝
有所请托，贽不从。镕摭堂吏过失以闻，贽见上，白镕
私谒，即召镕廷辩，词屈，出为梓州都巡检使。”

《李昉传》：“昉居中书日，有求进用者，虽知其材可取，必
正色拒绝之。已而擢用，或不足用，必和颜温语待之。
子弟问其故，曰：‘用贤，人主之事，若受其请，是市私恩
也。故峻绝之，取怨之道也’。”

《张齐贤传》：“初，王延德与朱贻业同掌京庾，欲求补外。
贻业与参政李沆有姻娅，托之以请于沆，沆为请于
齐贤，齐贤以闻，太宗以延德尝事晋邸，怒其不自陈，
而干祈执政，召见诘责，延德、贻业皆讳不以实对。齐
贤不欲累沆，独任其责。”

《王延德传》：“延德知庆州，淳化三年代还，监折博仓。延
德与张齐贤善，因国子博士朱贻业通言，齐贤求免
掌庾，希进用。齐贤为言之。上怒曰：‘延德愿掌仓以自效，未逾月，又祷宰相求免，何也’？因召延德诘责，自言
未尝遣贻业诣相府，有所求请。上疑齐贤不实，召贻
业至，贻业又讳之。齐贤耻自辨，因顿首称罪。上怒，即”
以延德领懿州刺史以宠之。

《王沔传》：“沔性苛刻，少诚信。掌机务日，凡谒见者，必啖
以甘言，皆喜过望，而进退非允，人胥怨之。”

《宋琪传》：“琪在相位日，百执事有所求请，多面折之，以
是取怨于人。”

《王旦传》：寇准罢枢密使，托人私求为使相。旦惊曰：“将
相之任，岂可求耶？吾不受私请。”准深憾之。已而除准
武胜军节度使，同中书门下平章事。准入见谢曰：“非
陛下知臣，安能至此。”帝具道旦所以荐者，准愧叹以
为不可及。

《陈尧佐传》：“尧佐弟尧咨，举进士第一，擢右正言、知制
诰。崇政殿试进士，尧咨为考官，三司使刘师道属弟
几道，以试卷为识验，坐贬单州团练副使。”

《董俨传》：“‘俨判吏部铨，加工部侍郎。时黄观罢西川转
运归阙，俨与知杂御史王济姻家，因托济言于观，求
荐己知益州。未几，观复领陕西转运，得对便殿，俨谓
其必荐己。他日面陈，自以孤直，不为权要所容，况黄
观庸浅无操持，恐为执政所使，妄有论荐，俾臣远适，
惟陛下察之’。真宗不之诘。数日，王济得对，因述俨尝”
有私托，且言：俨性本矫诈，臣语观不可，许之。真宗不
欲暴其事，乃出俨知青州。俨复请对，言为权臣所摈，
上慰遣之，久而不去，乃谓之曰：“尔自告黄观求知益
州，复有何人排斥乎？”俨即矍然，且言观、济尝议益州，
须得臣往弹压之。上以其词不类，因令条析以闻。复
遣使陜西质问黄观，观具述俨托王济求荐之事，且
言俨素待臣非厚。初，淳化中，俨为计使，观为判官，俨
知观不饮酒。一日，聚食，亲酌以劝观，观为强饮之。有
顷，都监赵赞召观议事，观即往，赞曰：“饮酒耶？”观以实
对。翼日，俨与赞密奏观嗜酒废职，故观因是及之。乃
诏枢密直学士刘综与御史杂治之。俨方引伏，坐责
授山南东道节度行“军司马”，不署州事。

《张耆传》：“帝命耆为驾前西面钤辖，令至澶州候契丹
远近。耆驰骑往，改东面排阵钤辖。事平，会曹州赵谏
告耆受金，为人求荐礼部，贬供备库使、潞州都监。久
之，事稍辨，复官管勾皇城司。”

《梦溪笔谈》：许怀德为殿帅，尝有一举人，因怀德乳姥
求为门客，怀德许之。举子曳襕拜于庭下，怀德据座
受之。人谓怀德武人，不知事体。密谓之曰：“举人无没
阶之礼，宜少降接也。”怀德应之曰：“我得打乳姥关节，
秀才只消如此待之。”

《补笔谈》：有一朝士与王沂公有旧，欲得齐州。沂公曰：
“齐州已差人”，乃与庐州不就，曰：“齐州地望卑于庐州，
但于私便尔耳。相公不使一物失所，改易前命，当亦
不难。”公正色曰：“不使一物失所，唯是均平。若夺一与
一，此一物不失所，则彼一物必失所。”其人渐沮而退。
《厚德录》：方谏议慎言为侍御史时，丅谓贬遣慎言，籍
其家。得士大夫书多于请关通者，悉焚之，不以闻，世
称长者。

《宋史李京传》：“京为右正言，直集贤院，同管勾国子监，
加史馆修撰，数上书论事，宰相贾昌朝不悦。京尝属
侍御史吴鼎臣，荐推直官李实，鼎臣希昌朝意，以告
中丞高若纳。若纳为鼎臣上京简，谪京太常博士，监
鄂州税。既至，引令狐峘、钱徽事，言：‘臣为御史、谏官，首
尾五年，凡六上章，四亲对，自陈疾故，恳求外补。臣之
出处，粗有本末。向者在台，见《入阁图》，三院御史立班
各异。闻元日将入阁，而御史王贽、何郯皆谒告归。会
推直官李实岁将满，因简鼎臣，宜留实补御史，鼎臣
亦谓议协公望，不意逾两月，乃诬臣与实为朋党。臣
初被黜，阅诸橐中，鼎臣所遗私书别纸故在，臣令男
谌亟悉焚毁’。”臣与实僚友，鼎臣乡曲“之旧，鼎臣为御
史，臣延誉推引，实有力焉。待之不疑，因以诚告。岂谓
倾险包藏，甘为鹰犬，惟陛下察之。”未几，卒官。

《行营杂录》：庆历三年，有李京者为小官，吴鼎臣在侍
从，二人相与通家。一日荐其友人于鼎臣，求为闻达
于朝，鼎臣即缴书具奏之，京坐贬官。未行，京妻谒鼎
臣妻叙别，鼎臣妻惭不出。京妻立厅事，召鼎臣干仆，
语之曰：“我来虽为，往还之久，欲求一别，以为乃公尝
有数帖与吾夫祝私事，恐尔家以为疑。”索火焚之而
去。

《宋史胥偃传》：“偃尝与谢绛受诏试中书吏，而大臣有
以简属偃者，偃不敢发视，遂焚之。”

《章得象传》：“得象在翰林十二年，章献太后临朝，宦官
方炽，太后每遣内侍至学士院，得象必正色待之，或
不交一言。在中书凡八年，宗党亲戚，一切抑而不进。”
《韩综传》：“综知许州，殿前都指挥使许怀德从妹亡，有
别产在阳翟，以无子，籍于官。怀德欲私有之，讼未决，
因杨仪为书属综，书至而转运使已徙狱他州矣。综”
坐得书不以闻，夺集贤校理、知袁州《欧阳修传》：修生平与人尽言，无所隐，及执政士大夫
有所干请，辄面谕可否，虽台谏官论事，亦必以是非
诘之，以是怨诽益众。

《青箱杂记》：皇祐、嘉祐中，未有谒禁，士人多驰骛请托，
而法官尤甚。有一人号“望火马”，又一人号“日游神”，盖
以其日有奔趋，闻风即至，未尝暂息故也。

《宋史陈襄传》：“襄举进士，调浦城主簿，摄令事。县多世
族，以请托胁持为常，令不能制。襄欲稍革其俗，每听
讼，必使数吏环立于前，私谒者不得发，老奸束手。”
《舒亶传》：“亶知谏院，张商英为中书检正，遗亶手帖，示
以子婿所为文，亶具以白云。商英为宰属而干请言
路，坐责监江陵税。始，亶以商英荐得用，及是反陷之。”
《窦卞传》：“卞历官将作监。始卞官汝时，与殿直王永年
者相接颇厚。及在京师，永年求监金曜门库，卞为祷
提举杨绘，绘荐为之。永年置酒于家，延绘、卞至，出其
妻侑饮，且时致薄饷。永年以事系狱死，御史发其私，
卞坐夺职，提举灵仙观。”

《读书镜》：刘攽、刘恕同在馆中，刘攽一日问恕曰：“前日
闻君猛雨中往州西，何耶？”恕曰：“我访丁君，闲冷无人
过从，我冒雨往见也。”攽曰：“丁方判刑部，子得非有所
请求耶？”恕勃然大怒，至于诟骂。攽曰：“我偶与子戏耳，
何忿之深也？”然终不解。同列亦惘然莫测，异时方知。
是日恕实有请求于丁攽，初不知，误中其讳耳。
《宋史·刘挚传》：挚性峭直，自初辅政至为相，修严宪法，
辨白邪正，专以人物处。心孤立一意，不受谒请。子弟
亲戚入官，皆令赴铨部，以格调选，未尝以干朝廷。
《萧燧传》：绍兴十八年，擢进士高第，授平江府观察推
官。时秦桧当国，其亲尝密告燧秋试必主文漕台。燧
诘其故，曰：“丞相有子就举，欲以属公。”燧怒曰：“初仕敢
欺心耶？”桧怀之。既而被檄秀州，至则员溢，就院易一
员，往漕闱秦熹，果中前列。

《秦康惠王德芳传》：“安僖秀王子偁，秦康惠王之后，高
宗族兄也。孙师夔为江东运判，池州军帅霍政与守
臣交上书相攻，诏师夔究曲直。政密遣人求庇，师夔
斥之，具言状，政坐罢去。”

《晏敦复传》：敦复素刚严，居吏部，请谒不行，铨综平允。
《挥麈馀话》：郑德象滋晚守京口，怠于为政。汤致远鹏
举为两浙漕，宣言俟应办虏使至郡按治之。时秦会
之当国，德象求援于秦。盖宣和初，秦赴试南宫，郑为
参详官，其所取也。至是汤别秦以行，秦云：“郑德象久
不通问，有少书信，烦为携达。”因面授之。汤视缄题云：
“禀目申呈判府显学侍郎先生门下具位。秦桧谨封。”
汤得之，幡然而改，乃奏其治状，遂移帅江东。

《宋史袁枢传》：枢为太府丞兼国史院编修官，分修国
史传。章惇家以其同里，宛转请文饰其传。枢曰：“子厚
为相，负国欺君。吾为史官，书法不隐，宁负乡人，不可
负天下后世公议。”时相赵雄总史事，见之叹曰：“无愧
古良史。”

《李韶传》：“韶，弥逊之曾孙也。嘉定四年，举进士，调南雄
州教授，校文广州。时有当国之亲，故私报所业，韶却
之。调庆元，丞相史弥远荐士充学职，韶不与。袁燮求
学宫射圃益其居，亦不与。燮以此更敬韶，以廉勤荐，
迁主管三省架文字。”

《陈仲微传》：“仲微，瑞州高安人。嘉泰二年，举进士，调莆
田尉。会守令阙通判，又罢软不任，台阃委以县事。寓
公有诵仲微于当路而密授以荐牍者，仲微受而藏
之。逾年，其家负县租，竟逮其奴。寓公有怨言，仲微还
其牍，缄封如故。其人惭谢，终其任不敢挠以私。”
《癸辛杂识》：“马裕斋光祖之再尹京也，风采益振，威望
凛然”，大书一榜，揭之客次，大意谓僚属自当以职业
见知，并从公举，若挟贵挟势及无益俪语以属者，不
许收受，达者则先断客将。于是客之至者，掌客必各
检点衔袖，惟恐犯令得罪。余时为帅幕，一日以公事
至，见有薛监酒方叔在焉。薛虽进纳，出入福邸贵家
甚稔。余因扣其何为，薛笑而不见答，觇袖间则有物
焉。余指壁间文曰：“奈何犯初条乎？”薛笑曰：“非惟犯初
条，将并犯所戒矣。”既而速客僚属白事毕，薛出袖中
函书，马公颦蹙不语。既而又出俪卷，傍观皆悚惧，而
典客面无人色，谓受杖必矣。及退，乃寂然无所闻。又
旬日，余复以事至，则薛又在焉。余因扣其所投何如，
薛笑曰：“已荷收录矣。”余袖中乃《谢启》也。扣其所主，则
南阳贵人也。以是知人不可无势，以马公峻峭壁立，
亦不能不为流俗所移，况他人哉！

《金史耨碗温敦思忠传》：思忠子谦，本名乙迭，累官御
史中丞。世宗谓之曰：“省部官受请托，有以室家传达
者”，官刑不肃，士风颓敝如此，其纠正之。

《宗室越王永功传》：永功判大宗正事，应州僧与永功
有旧，将诉事于彰国军节度使移剌胡剌，求永功手
书与胡剌为地。胡剌得书奏之。上谓宰臣曰：“永功以
书嘱事胡剌，此虽细微，不可不惩也。凡人小过不治，
遂至大咎，有犯必惩，庶几乃改，是亦教也。”皆曰：“陛下用法无私，臣下敢不敬畏。”于是永功解职。

《镐王永中传》，前近侍局副使裴满可孙，尝受永中请
托，为石古，乃求除官。可孙已改同知西京留守，犹坐
免。

《王翛传》：翛改知大兴府事，时僧徒多游贵戚门，翛恶
之，乃禁僧午后不得出寺。尝一僧犯禁，皇姑大公主
为请，翛曰：“奉主命。”即令出之。立召僧，杖一百死，京师
肃然。

《承晖传》：豪民与人争种稻，水利不直，厚赂元妃兄左
宣徽使李仁惠，仁惠使人属承晖右之，承晖即杖豪
民而遣之，谓其人曰：“可以此报宣徽也。”

《元史彻里帖木儿传》：“至元元年，拜中书平章政事，首
议罢科举。时诏已书而未用宝，参政许有壬入争之。
翼日宣诏，特令有壬为班首以折辱之。有壬惧及祸，
勉从之。治书侍御史普化诮有壬曰：‘参政可谓过河
拆桥者矣。有壬以为大耻，移疾不出’。”

《吴元珪传》：元珪除吏部尚书，选曹铨注多有私其乡
里者，元珪曰：“此风不可长。”川党、朔党之兴，宋之所由
衰也。请谒悉皆谢绝。

《辍耕录》：“三宝柱字廷珪，色目人，颇以才学知名。虽湛
于酒色，而能练达吏事，刚正有守。为浙省郎中日，大
书四句于门屏之上曰：‘逆刮蛟龙鳞，顺捋虎豹尾。若
将二伎论，尢比于人易’。”其意盖以杜绝人之求请耳。
然亦隘矣哉，终不显达，而死于难。

《畜德录》：麻城李文祥将覆试，大学士万安欲托以孙，
因许及第。文祥以正对，安怒。其孙延于别馆，有画鸠
属题，其末句云：“春来风雨寻常事，莫把天恩作己恩。”
后以事左迁。

《明外史张悦传》：“悦字时敏，松江华亭人。成化中，出为
江西佥事，改督浙江学校，力拒请托，校士不糊名曰：
‘我取，自信而已’。”

《见闻搜玉》：弘治间，宁波二贡士听选，次贡与冢宰有
亲，䁥乃计先正贡，欲顺天儒学训导，冢宰许之，即往
公廨议修理之方。斋夫怪而诘之，彼此诟詈，斋夫乃
拈于吏部云：“次贡钻刺。”冢宰闻而不与，及后补其选
者，乃正贡也。

《贤奕编》：韦澳兄温与中丞高元裕友善，温请用澳为
御史。一日谓澳曰：“高公持宪纲，欲与汝相面，必得御
史。”澳不答。温曰：“高君端士不可轻。”澳曰：“然恐无呈身
御史。”竟不诣元裕之门。

刘忠宣公大夏自户部侍郎告归，构草堂于先垄之
次，读书其中，作《东山赋》以见志。平生不为人通私书
请托，藩、臬司、守令往造者不谒谢。

《陕西通志》：“马汝骥调知泽州。泽故多王府，王率听用
邪小，暴侵民利，泽人苦之而莫能禁也。汝骥因事稍
惩其左右不法数人，为条告诫止。又王以书来请，汝
骥受之，使去，即投书椟中封之，所请或于法得释。王
使使谢，汝骥乃令使者至椟前启原书还之，实未发
函。报曰：‘法诚如是，吾安敢低昂徇情乎’？”自是王不敢
复请矣。陵川令葛以贿闻御史以亲故为葛解甚力
不听竟置于法。

《见闻纪训》：正德庚午，余游学广德，忽本庠张掌教使
人呼回，谓余曰：“归安武大尹，迺蔡虚斋高弟，今科必
入帘。吾介尔往拜其门，以文字结知师友之情，人孰
无之，场中当必留意。”余唯而出。私念穷通得失，有命
在天，进不以正，识者所鄙，遂托辞不往。而是岁侥幸
中式，迺恰由武公所取，加溢美焉。当时设从张师之
言，则彼此无以自明，终身含丑多矣。可见人之出处
预定，真不须分外求谋，徒坏心术也。

明《昭代典则》：正德三年，李梦阳代韩文草疏，刘瑾已
谪出之，犹未快于心也。复以他事械至京下狱，将置
之死。时翰林修撰康海与梦阳同有才名，瑾慕海，欲
招至门下，而海不往。梦阳所亲有左姓者谓梦阳曰：
“子殆无生路矣，惟康子可以解之。”梦阳曰：“吾与康子
素不相下，今死生之际始托之，独不愧于心乎？”左曰：
“不谓李子而为匹夫之谅也。”梦阳乃以片纸书数字
曰：“对山救我，惟对山为能救我。”海曰：“是诚在我，我岂
敢吝恶人之见，而不为良友一避咎也。”遂诣瑾，瑾焚
香迎之，延置上坐，曰：“今日有何好风，吹得先生来也？”
海曰：“昔唐明皇任高力士，宠冠群臣，且为李白脱靴，
公能之乎？”瑾曰：“即请为先生脱之。”海曰：“不然。今李梦
阳高于李白，海固万不及一者也。公不为之援，奈何
欲为白脱靴哉？”瑾曰：“即当斡旋之。”海遂与之痛饮达
曙。梦阳得释。而海因与瑾密，遂罹清议矣。

《列朝诗集》：“康海字德涵，武功人。弘治十五年状元，授
翰林院修撰。正德初，逆瑾恨李献吉，代韩尚书草疏，
诏系狱，必杀之。献吉狱急，出片纸曰：‘对山救我’。”秦人
皆言瑾恨不能致德涵。德涵往，献吉可生也。德涵曰：
“‘吾何惜一官，不救李死’。乃往谒瑾，瑾大喜，盛称德涵
真状元，为关中增光。德涵曰：‘海何足言，今关中自有’”
三才，古今稀少。瑾惊问曰：“何也？”德涵曰：“老先生之功业，张尚书之政事，李郎中之文章。”瑾曰：“李郎中非李
梦阳耶？应杀无赦。”德涵曰：“应则应矣，杀之，关中少一
才矣。”欢饮而罢。明日，瑾奏上赦李

《明外史许进传》：“进为兵部左侍郎，提督团营，与刘瑾
同事。每阅操，谈笑指挥，意度闲雅，瑾及诸将咸服。一
日操毕，忽呼三校前，各杖数十。瑾请其故，进出权贵
请托书示之。瑾阳称善，心不喜。”

进子赞，加少保。严嵩柄政，多所请托。郎中王与龄劝
赞发之。嵩辨之，强帝眷嵩，反切责赞，除与龄籍。赞自
是大畏葸，不敢与政府抗，亦颇以贿闻矣。

《王畿传》：畿尝云：“学当致知见性而已，应事有小过不
足累。”以故在官弗免干请。

《罗汝芳传》：“汝芳居官，率以学为政，而禅客羽流杂进，
亲故求请辄应，被污名不辞。”

《明通纪》：“吏部尚书王翱，为人端方严毅，清白俭约，第
宅三十馀年，不改于旧。公馀退宿朝房，门无私谒，权
势嘱托，婉而拒之，故人畏而不怨。屡遭变故，无他虞，
恩仇不一介意。尝曰：‘吏部岂报复恩仇之地耶’？”
《陜西通志》：“阎溥字克周，兴平人。嘉靖初进士，授刑部
主事。时光禄崔卿子忿杀邻妇，其子故宰相甥，曲为
请释”之，谢曰：“仆与相公均有官，守光禄子，罪应死，朝
廷法，顾为相公屈耶？”竟论如律。

《永陵编年史》：“嘉靖二年闰四月，太监崔文厮养李阳
凤谋筦城卒，需索工值，至有身在工所而复征役钱
者。御史刘黼发其奸状，工部尚书逍璜执送刑部讯
之，而崔文私嘱林俊求免，俊不从，遂诳帝移狱镇抚
司，俊执不发，文乃以抗旨劾俊。帝怒切责，俊谢过乃
免。”

嘉靖十年，咸宁侯仇鸾，令舅曹江通贿职万华钥为
父仇恩干进，事泄，敕械致诣京即讯。

《贤奕编》待诏文公征明，以行谊文翰重一时，诸造请，
户外屦常满。然先生所与从请，独书生故人子属为
姻党而窘者，虽强之，竟日不倦。其他即郡国守相连
车骑，富商贾人珍宝填溢于里门外，不能博先生一
赫蹄。

《江南通志》：“裴天祐，字顺之，嘉靖庚辰进士，令建安，食
御如寒士，为政务厚民。巡按山东，初出朝时，一权贵
嗾之曰：‘某州某判官墨且酷，宜亟去’。既而廉知其贤，
竟优奖之。罪人持挟万金赂，免死，籍其金于官，寘之
法。”

尢锡，字孝征。万历庚辰进士，分校北闱。执政以“少宰
司空子”为托，谢绝之。

顾锡畴，字九畴，昆山人。年十二为诸生，申文定公特
加器重，曰：“名位不在吾辈下。”万历壬子入北雍，会有
侍御以直言被谴，锡畴率同舍生上书执政，责以不
能论救。执政怒，祸几叵测，赖大司成赵某救免。己未
成进士，入翰林，典福建试。会政府以请托不从，傅成
其罪，削籍归。崇祯初召用，历升至礼部尚书。会父卒，
锡畴泣血披麻，间关赴闽。兵乱遇害，葬温州。今有碑
在文信国祠傍。

《吉安府志》：“夏梦夔号云屏，安福人。常为母市材于楚。
时刘虞部榷荆州，与夔夙契，不一谒。刘公揖之河干，
欲有所属。夔正色曰：‘某来为母须材，非有所求也’。有
巨商以诬越关，没货万计，商持千金来请，夔曰：‘吾生
平未尝以私干人’。及归，刘饯之舟中，因语刘曰：‘某昨
夜舟中闻有越关得罪者，实出于诬’。语毕，解缆去。刘”
遂释其人曰：“非江西夏某，几冤尔。”商赍数百金追谢，
夔曰：“彼自恤尔，吾未尝言也。”坚弗受，商感泣去。
《武进县志》：“丁辀字心渊，参政致祥之孙也。由郡庠生
入国学，粤西大将李西垣聘之，其麾下有以金三百、
珍珠冠一为奉，乞言于大将，辀麾之。后麾下以赃败，
大将检其籍，有前馈丁金三百、珠冠一，丁”固却之，大
将拜服，云：“今世所无也。”

《江南通志》：“曹可明，字懋德，句容人。天启壬戌进士。始
为诸生，受知于赵中丞，终年无所请托。适有大辟，求
减可千金，赵示于明，明终不应，赵益加敬焉。”

《管子八观》篇：“货财行于国，则法令毁于官；请谒得于
上，则党与成于下。”

《立政》篇：“请谒任举之说胜，则绳墨不正。”

《韩非子八奸篇》：“有左右之交者，请谒以成重。”

《孤愤篇》：“其修士不能以货赂事人，恃其精洁而更不
能以枉法为治，则修智之士不事左右，不听请谒矣。”
《史记龟䇲传》：“卜请谒于人，得不得，得首仰足开内自
桥；不得，首仰足肣有外《风俗通十反》篇：“蜀郡太守颍川刘胜季陵，去官在家，
闭门却扫，岁时致敬，郡县答问而已，无所褒贬，虽自
枝叶莫力。大仆杜密、周甫亦”去北海相，在家，每至郡
县，多所陈说笺记，括属太守王昱，颇厌苦之。语次，闻
得京师书，公卿举故大臣刘季陵高士也，当急见征。
密知以见激，因曰：“明府在九重之内，臣吏惶畏天威，
莫敢尽情。刘胜位故大夫，见礼上宾，俯伏甚于鳖猬，
冷涩比如寒蜓，无能往来。此罪人也。”清隽就义，隐居
笃学，时所不综，而密达之。冤疑勋贤成陈之罪所折，
而密启之明府。赏贤得中，令闻休扬。虽自天然之姿，
犹有万分之一。《诗》不云乎：“雨我公田，遂及我私。人情
所有，庶不为阙。既不善是，多见讥论，夫何为哉！”于是
昱甚悦服，待之弥厚。谨按《论语》，澹台灭明非公事，未
尝至于偃之室也。君子思不出其位，孟轲亦以为“达
则兼济天下，穷则独善其身。”刘胜在约思纯，其静已
甚，若时意宴及，言论折中，亦无嫌也。杜密婆娑府县，
干与王政，就若所云，犹有公私。既见讥切，不蹴坐谢
负，而多伐善以为己力。惟颜之厚博而俗矣。

《潜夫论本政》篇：“今当涂之人，既不能昭练贤鄙，然又
却于贵人之风指，胁以权势之嘱托，请谒阗门，礼贽
辐辏，迫于目前之急，则且先之。此正士之所独蔽，而
群邪之所党进也。”

《申鉴政体》篇：“请谒无所听，财赂无所用，则民志平矣。”
《井观琐言》：“今人以干求请托为钻。”班孟坚《宾戏》曰：“商
鞅挟三术以钻孝公。”李周翰注：“钻者，取必入之义，如
以铁钻之也。”今人以见陵于人为欺负，《汉书》：韩延寿
待下吏，恩施厚而约誓明。或欺负之者，延寿痛自刻
责。此钻与欺负语所本。

《世范》：“士大夫居家能思居官之时，则不至干请把持
而挠时政。”

《鼠璞》。唐穆宗时，钱徽掌贡举，段文昌、李绅以书属所
善士，不从，言于上曰：“今岁礼部不公，皆关节得之。”乃
贬徽刺江州。或劝徽秦所属书，徽曰：“苟无愧心，得丧
一致，奈何”奏人私书，取而焚之。本朝皇祐元年六月，
台谏李兑等言：“比岁臣寮有教，交亲往还简尺，遂成
告讦之俗。自今非情涉不顺，毋得缴简尺以闻。”从之。
缴奏：“私书非特士君子不为，亦法令所禁。”

《名臣言行录外集》：吕希哲尝云：“自少官守处，未尝干
人举荐，以为后生之戒。仲父舜徒守官会稽，人或讥
其不求知者，仲父对词甚好，云：‘勤于职事，其他不敢
不慎’。乃所以求知也。”

《辍耕录》《杜阳杂编》云：“元载宠姬薛瑶英，善为巧媚，载
惑之。瑶英之父曰宗本，兄曰从义，于赵娟，相递出入，
以构贿赂，号为关节。赵娟本岐王爱妾，后出为薛氏
妻，生瑶英三人，更与中书主吏卓倩等为腹心。而宗
本辈以事告者，载未尝不颔之。天下人赍宝货求大
官，无不恃载权势，指薛卓为梯媒。”又，李肇《国史补》总
叙进士科云：“造请权要，谓之关节，牛轲牛羊。”《日历》云：
“由是轻薄奔走，扬鞭驰骛，以关节紧慢为甲乙。”以此
推之，则谚所谓“打关节，有媒者不为无祖”矣。

《异苑》：“临海乐安章沈，年二十馀，死，经数日，将敛而苏，
云被录到天曹，天曹主者是其外兄，断理得免。初到
时，有少年女子同被录送，立住门外。女子见沈事散，
知有力助，因泣涕，脱金钏一只及臂上杂宝，托沈与
主者，求见救济。沈即为请之，并进钏物。良久出语沈，
已论秋英，亦同遣去。秋英即此女之名也。”

《开河记》：麻叔谋为开河使，既达睢阳界，时睢阳坊市
豪民皆恐，掘穿其宅并茔域，乃醵金三千两，将献于
叔谋，未有梯媒可达，忽穿一墓，故老相传云：宋司马
华元墓掘透一石室，室中得一石铭云：“睢阳土地高，
竹木可为壕，若也不回避，奉赠二金刀。”叔谋曰：“此乃
诈也，不足信。”是日叔谋梦使者召至一宫殿上，一人
曰：“寡人宋襄公也。上帝命镇此方，二千年矣。傥将军
借其方便，回护此域，即一城老幼，皆荷恩德也。”叔谋
不允。良久，有人入奏云：“大司马华元至矣。”左右引一
人拜觐于王前，王乃言护城之事，其人勃然大怒，乃
呼左右，令置栲讯之物。乃有数武夫，拽叔谋缚铁柱
上，欲以铜汁灌之。叔谋魂胆俱丧，连声言：“谨依上命。”
遂令解缚，与本衣冠。王令引去。将行，紫衣人曰：“上帝
赐叔谋金三千两，取于民间。”叔谋性贪，谓使者曰：“上
帝赐金，此何言也？”使者曰：“有睢阳百姓献与将军，此
阴注阳受也。”忽如梦觉。既觉，神不住体。睢阳民果赂
黄金三千两，因叔谋家奴黄金窟而献。叔谋思梦中
之事，乃收之。立召陈伯恭，令自睢阳西穿渠南去，回
屈东行，过刘赵村连延而去。